Foilsiú iarratais ar ainm a chlárú de bhun Airteagal 50(2)(a) de Rialachán (AE) Uimh. 1151/2012 ó Pharlaimint na hEorpa agus ón gComhairle maidir le scéimeanna cáilíochta do tháirgí talmhaíochta agus do bhia-earraí

(2022/C 444/10)

Leis an bhfoilsiú seo, tugtar an ceart chun cur i gcoinne an iarratais de bhun Airteagal 51 de Rialachán (AE) Uimh. 1151/2012 ó Pharlaimint na hEorpa agus ón gComhairle (1) laistigh de 3 mhí ó dháta an fhoilsithe seo.

DOICIMÉAD AONAIR

“Sörmlands Ädel”

Uimh. AE: PGI-SE-02629 – 1.9.2020

STFC ( ) TGFC (X)

1. Ainm(neacha)

“Sörmlands Ädel”

2. Ballstát nó tríú tír

An tSualainn

3. Tuairisc ar an táirge talmhaíochta nó ar an mbia-earra

3.1. Cineál táirge

Aicme 1.3. Cáiseanna

3.2. Tuairisc ar an táirge lena mbaineann an t-ainm in (1)

Is cáis bhog aibí ghormfhéitheach[1] é “Sörmlands Ädel” a dhéantar as bainne iomlán bó atá orgánach agus íseal-phaistéartha.

Comhlíonann cáiseanna ag a bhfuil an tásc faoi chosaint “Sörmlands Ädel” na ceanglais seo a leanas:

Airíonna fisiceacha:

Cruth: Bíonn an cháis sorcóireach, 19-21 cm ar trastomhas agus 10-12 cm ar airde.

Meáchan: 2.8–3,0 kg

Tréimhse aibithe: 5–12 mhí

Saintréithe ceimiceacha:

Cion taise: 45–48 %

Cion ábhair thirim: 52–55 %

Cion salainn: 2 %

Cion saille: 32–34 % (58–65 % den ábhar tirim)

Próitéin: 21–23 % (38–44 % den ábhar tirim)

Saintréithe orgánaileipteacha

Cuma: Craiceann: Bláthach. Is é an dath a bhíonn ar bharr agus ar bhun na cáise dath an mhustaird le himireacha de dhonn an ghallchnó agus imireacha dúléith. Is é an dath a bhíonn ar na taobhanna di donn an ghallchnó le himireacha dúléith agus imreacha de dhath an mhustaird.

Dromchla gearrtha: Buí aonchineálach (NCS S1010-Y) le múscán gormghlas (NCS S5020-B30G).

Raimhre: Bog/leath-bhog, raimhre leaisteach.

Dea-bholadh: Dea-bholadh bunúsach d’im uachtair géar faghartha, de shiléar tais le himireacha muisiriúin agus strufail agus d’imireacha beaga bia oráiste agus oráiste shearbh.

Blas: Leathan, maothlach, uachtarúíl agus casta. Blasta gan bheith géar ná aigéadach. Imireacha aigéadacha le blas salainn agus saillte chomh maith le himireacha siléir, stábla agus caramail. Éiríonn an blas níos láidre le linn an aibithe.

Críoch: Iarbhlas lán a mhaireann i bhfad agus a líonann an béal ar fad. Blas saillte, im, salann cothrom agus aigéadacht.

An bhraistint sa bhéal: Uachtarúil lán maothlach lena mbaineann blas salainn taitneamhach agus beagáinín gráinneach atá taitneamhach.

Baineann “Sörmlands Ädel” leis an gcatagóir cáiseanna aigéadacha gormfhéitheacha (aigéad gorm). Bíonn blas casta agus dea-bholadh air a chuireann eispéireas suaimhneach ar fáil san iomlán. Bíonn “Sörmlands Ädel” blasta agus bíonn iarbhlas fada taitneamhach air gan an tseirbhe a fhaightear i gcáiseanna gormfhéitheacha den chineál aigéid ghoirm.

Amhábhair: Bainne iomlán orgánach ó bha de na pórtha seo a leanas: Dearg agus Bán na Sualainne (Svensk röd och vit boskap, SRB), Freaslannach na Sualainne (Svensk låglandsboskap, SLB) agus Maolán na Sualainne (Svensk kullig boskap, SKB). Déantar na ba a chrú 2–3 huaire sa lá. Déantar an bainne a fhuarú go dtí go n-úsáidtear sa déirí cáise é. Ní ceadmhach an bainne a bheith níos sine ná 72 uair an chloig d’aois. Bíonn cionn saille agus próitéine an bhainne ag 4,3 % nó 4,6 % nó 3,5 % nó 3,7 % faoi seach, de réir an tséasúir (innilt nó beathú le meascán beatha) agus de réir chomhdhéanamh pórtha an tréada.

Breiseáin eile: Salann cócaireachta (NaCl), saothráin tús gabhála méisifileacha (Lactococcus lactis, Lactobacillus cremoris, Lactobacillus diacetylactis, Leuconostoc cremoris agus Streptococcus thermophilus), binid nádúrtha agus saothrán múscáin ghoirm (Penicillium roqueforti).

[1] De réir Codex Alimentarius 283–1978

3.3. Beatha (maidir le táirgí de thionscnamh ainmhíoch amháin) agus amhábhair (maidir le táirgí próiseáilte amháin)

Is éard atá in aiste bia na mbó beatha a tháirgtear go horgánach. Le linn thréimhse an tsamhraidh, ó mhí Bhealtaine go mí Mheán Fómhair, coinnítear na ba lasmuigh agus bíonn siad ag innilt ar fhéar ó thalamh móinéir. Le linn na tréimhse nach dtáirgeann na féaraigh go leor féir chun beatha leordhóthanach a sholáthar, féadfar na ba a bheathú le meascán beatha orgánaigh ina bhfuil sadhlas, tuí, gránaigh (eorna (Hordeum vulgare), coirce (Avena sativa) agus cruithneacht (Triticum aestivum)), pónairí farae (Vicia faba), mianraí, salann agus aol.

3.4. Bearta sonracha den táirgeadh nach mór a dhéanamh sa limistéar geografach sainithe

Ní mór “Sörmlands Ädel” a tháirgeadh sa limistéar a shainítear i bpointe 4 agus is éard atá ann na bearta seo a leanas: Déantar na ba a chrú agus an bainne a íseal-phaistéaradh agus a mheascadh le baictéir aigéid lachtaigh agus le saothrán múscáin ghoirm. Déantar an gruth a ghearradh agus a mhúnlú. Déantar na cáiseanna a bhrú, a iompú go rialta agus a shailleadh.

Spreagtar fás an mhúscáin ghoirm trí bhearnaí a dhéanamh sna cáiseanna. Ansin, cuirtear clúdach ar na cáiseanna agus fágtar iad le haibiú.

3.5. Sainrialacha maidir le slisniú, grátáil, pacáistiú, etc. an táirge dá dtagraíonn an t-ainm cláraithe

—

3.6. Sainrialacha maidir le lipéadú an táirge dá dtagraíonn an t-ainm cláraithe

—

4. Sainmhíniú achomair ar an limistéar geografach

Is éard atá i limistéar táirgthe “Sörmlands Ädel” cúige Södermanland.

5. Nasc leis an limistéar geografach

Tá an nasc bunaithe ar shaintréithe sonracha “Sörmlands Ädel”, arb é a thionscnamh geografach is mó is cúis leo.

Mar gheall ar an mbainne ó thrí phór shonracha agus an saineolas a fuarthas sa limistéar geografach, tá “Sörmlands Ädel” tar éis na sainiúlachtaí seo a leanas a fháil: dea-bholadh d’im uachtair géar agus de shiléar tais agus blas maothlach uachtarúil casta ina bhfuil imireacha aigéadacha chomh maith le imireacha siléir, stábla agus caramail. Bíonn an cháis blasta freisin ag a bhfuil iarbhlas fada taitneamhach gan an tseirbhe a fhaightear i gcáiseanna gormfhéitheacha den chineál aigéid ghoirm.

Déantar “Sörmlands Ädel” as meascán de dhá thréithchineál éagsúla de P. roqueforti, ar modh táirgthe é nach n-úsáidtear ach i gcás “Sörmlands Ädel” agus a thugann raon blais leathan casta don cháis.

Braitheann saintréithe “Sörmlands Ädel” ar thaithí agus ar chumas an déantóra cáise an próiseas déanta cáise a oiriúnú trí bhrath ar an radharc, an blas agus an mothú atá aige nó aici, mar shampla de réir athruithe séasúracha i gcion saille agus próitéine an bhainne. Déantar é sin trí athrú a dhéanamh ar an am agus ar an teocht le linn chéimeanna éagsúla táirgthe “Sörmlands Ädel”.

Nuair a dhéantar an cháis a mhúnlú, cinneann an déantóir cáise nuair a bhíonn an uigeacht, méid na gcáithníní agus an cion taise ceart ag an ngruth ionas go mbeidh na coinníollacha fáis is gá ag an múscán gorm agus ag na baictéir aigéid lachtaigh chun an ghníomhaíocht einsímeach is gá a tháirgeadh chun saill an bhainne a bhriseadh síos agus dá bharr sin chun saintréithe orgánaileipteacha “Sörmlands Ädel” a fhorbairt.

Chun fás an mhúscáin ghoirm a spreagadh le linn an phróisis aibithe, déantar bearnaí sa cháis ionas gur féidir le hocsaigin dul tríd an gcáis agus gur féidir dé-ocsaíd charbóin a scaoileadh. Rialaíonn an déantóir cáise ráta fáis an mhúscáin ghoirm trí, ar thaobh amháin, malartú gáis a laghdú tríd an gcáis a chur i scannán speisialta agus, ar an taobh eile, teocht aibithe na cáise a ísliú.

Tagairt d’fhoilsiú na sonraíochta táirge

https://www.livsmedelsverket.se/globalassets/produktion-handel-kontroll/livsmedelsinformation-markning-halsopastaenden/skyddade-beteckningar/produktbeskrivning-sormlands-adel-2021-06-13.pdf

(1) IO L 343, 14.12.2012, lch. 1.